
Министерство на околната среда и водите

Регионална инспекция по околната среда и водите – Монтана



Д О К Л А Д

     За извършена комплексна проверка на обект “Производствена база гр. Видин” към „Ел Би Булгарикум” ЕАД, гр. София в изпълнение Заповед РД - 119/10.10.2013 г. на Директора на РИОСВ – Монтана, съгласно плана за контролната дейност през 2013 год.

Извършената на 24.10.2013 г. комплексна проверка е с цел установяване съответствието на обекта с нормативните изисквания по опазване на околната среда.

Основната дейност на Производствена база гр. Видин към „Ел Би Булгарикум” ЕАД, гр. София е производство на мляко и млечни продукти: пресни пастьоризирани млека, кисели млека, сирена, извара, кашкавали, масло и сметана, произведени от краве, овче, козе и биволско млека. За производството е издадено удостоверение за регистрация на обект за производство на храни № 1847/20.02.2012 г. на ОДБХ – Видин и предприятието е катего-ризирано като млекопреработвателно предприятие І категория, считано от 01.01.2012 г.

Представена е справка за преработеното сурово мляко за периода ноември 01.11.2012 г. до 15.10.2013 г., съгласно която среднодневното количество от 9657 литра мляко e под определения праг, посочен в  т. 6.4. “в” на Приложение № 4 на ЗООС. За извършване на дейността не е необходимо издаването на комплексно разрешително.

Предприятието извършва производствената си дейност на собствена площадка, която е оградена с трайна ограда. Незастроените площи, които не са асфалтирани са озеленени и поддържани. При огледа на място не са констатирани разливи на масла или други вредни вещества, застрашаващи почвата от замърсяване.

Битовите отпадъци се събират в два броя пласмасови контейнери, разположени на обозначено и оградено място в двора на дружеството, които се обслужват от “Титан АС” ЕООД, гр. Видин. Отпадъците от опаковки – пластмасови, хартия и картон, които са в малко количество, се събират разделно в два броя цветни контейнери, обслужвани от фирма „Нореком Б” ООД. Предприятието пуска на пазара продукти, след употребата на които се образуват масово разпространени отпадъци и в тази връзка изпълнява задълженията си по чл. 14, ал.2, т.2 от ЗУО, като участва в колективна система, съгласно сключен договор с “Еко Бул Пак” АД, гр. София. 

Дружеството използва вода за питейно – битови и производствени нужди от градската водопроводна мрежа по силата на сключен договор с “ВиК” ЕООД, гр. Видин от 2004 г. за доставка на питейна вода и за промишлени цели -  от подземни води, за което има издадено от БДУВДР - гр. Плевен разрешително за водовземане № 11590331/09.02.2009 г. Формираният един общ поток смесени отпадъчни води при производствената дейност след пречистване се заустват в р. Дунав, съгласно условията в издаденото от МОСВ разрешително за заустване № 13140227/05.08.2013 г. За периода от началото на 2013 г. до момента на проверката при проведения емисионен контрол не са установени превишения на индивидуалните емисионни ограничения, определени в разрешителното. Изпълняват се и останалите условия в издаденото разрешително за заустване на отпадъчни води.
Съгласно Регламент 1907/2006 (Регл. REACH) дружеството се явява потребител на химически вещества и смеси. При използването и съхранението на химическите вещества и смеси не се констатираха нарушения. Не е изготвена оценка на безопасността на съхранението на опасни химични вещества и смеси по утвърден със Заповед на МОСВ формат за документиране оценката за безопасност, поради което е дадено предписание. 
Парова централа е оборудване с два броя парни котли за нуждите на производството и един брой водогреен котел за отопление през зимния сезон. Резултатите от измерването през 2012 г.на емисии на вредни вещества, изпускани в атмосферния въздух при работата на пароватата централа показват значително по- ниски стойности от нормите за допустими емисии по Наредба № 1/2005 г. 

На площадката на предприятието са инсталирани и функционират десет броя хладилни инсталации, като за всичките се водят досиета, съгласно изискванията на нормативната уредба за употреба на озоноразрушаващи и флуорирани парникови газове. Всички проверки на инсталациите се правят в законоустановените срокове от квалифициран специалист, притежаващ документ за квалификация от Българската браншова камера - машиностроене. Дружеството е изпълнило задълженията си за ежегодно докладване по Регламент 1005/2009 г. и Регламент № 842/2006 г. 

